Súper discomòbil de les Clavarieses de la Mare de Déu de la Cabeza en la recta final per a celebrar la seua festa
2025-07-24

En a penes unes setmanes, el diumenge 30 de setembre, les Clavarieses de la Mare de Déu de la Cabeza de Burjassot celebraran el seu dia gran homenatjant la figura de la patrona del municipi. Un dia d’emoció i de tradició que vindrà precedit de dos actes programats des de la Clavaria perquè tot el poble gaudisca de la festivitat.

El primer d’ells serà aquesta mateixa setmana, dissabte que ve 15 de setembre en l’aparcament de Les Palmeres, on la Clavaria ha programat una súper discomòbil, amb el DJ Emilio Martínez, per a acomiadar l’estiu i per a envoltar-se de tot el municipi. La discomòbil començarà a les 23 hores.

Una setmana més tard, el dissabte 22 de setembre en l’antic Mercat Municipal, les Clavarieses s’acomiadaran amb el sopar anual de la Clavaria de la Mare de Déu de la Cabeza en la qual esperen comptar amb aquelles veïnes de Burjassot que han viscut la festa en anys anteriors.

Els tiquets per al sopar poden adquirir-se en el Cercle Catòlic els dies 13 i 14 de setembre de 19 a 21 hores. També el dissabte 15 de setembre d’11 a 13 hores en el Mercat Municipal i els dies 20 i 21 de setembre en San Miguel abans i després de la novena.